Tom Egeland (* 8 Julie 1959 in Oslo) is 'n Noorse skrywer en joernalis. Sy boeke - hoofsaaklik rillers - is reeds in twintig tale vertaal. Tom Egeland is in Oslo gebore en in die Kalbakken-buurt van die stadsdeel Grorud grootgemaak waar sy ouers 'n besigheid bedryf het. Hy het by Oslo se katedraalskool skoolgegaan en in 1977-1978 aan 'n uitruilprogram tussen Noorweë en die Verenigde State deelgeneem. Sy oorgrootvader Jon Flatabø, 'n volksdigter en boorling van Kvam in Hardanger, word as een van die baanbrekers van die populêre literatuur in Noorweë beskou. Egeland was aanvanklik as joernalis by Noorweë se grootste weeklikse tydskrif vir mans, Vi Menn, die dagblad Aftenposten en die Oslo-nuusredaksie van die televisiekanaal TV 2 werksaam. Sedert 2006 is hy voltydse skrywer. Tom Egeland het sy debuut as skrywer in 1988 met die riller Stien mot fortiden ("Pad na die verlede") gemaak. In dié roman vertel hy die storie van 'n paar wat skielik in die Noorse Wiking-tydperk vasgevange sit ('n heruitgawe van die boek het in 2006 onder die titel Ragnarok verskyn).